Helsinki-halli

**Helsinki-halli** (, tai **Pasilan areena**, nykyiseltä sponsorinimeltään **Veikkaus Arena**) on Hjallis Harkimon ideoima ja Helsingin Keski-Pasilassa sijaitseva monitoimiareena, joka valmistui 1997. Areena oli vuosina 1997–2022 nimetty juomavalmistaja Hartwallin mukaan, joka toimi hallin nimisponsorina. Hallin määräysvaltaiset C-sarjan osakkeet olivat pitkään venäläisoligarkkien hallussa, kunnes nämä myivät osuutensa Trevian Kasvu LP -suomalaisyritykselle. 

Jääkiekkojoukkue Jokerit pelasi kotiottelunsa aiemmin Helsingin areenassa. Jääkiekon maailmanmestaruuskilpailuja on pelattu hallissa vuosina 1997, 2003, 2012 ja 2013. Suurimpiin areenalla järjestettyihin tapahtumiin kuuluu jääkiekon MM-kisojen lisäksi vuoden 2007 Eurovision laulukilpailut ja Koripallon Euroopan-mestaruuskilpailut 2017.

## Nimihistoria

Hallin sponsorinimenä oli vuosina 1997–2014 **Hartwall Areena**, 2014–2022 **Hartwall Arena** ja koko Hartwallin sponsoroinnin ajan epävirallisesti mutta oikeinkirjoituksen mukaisesti **Hartwall-areena**. Hallista on käytetty joissain yhteyksissä myös nimiä **Helsinki-areena** ja **Helsingin areena**. 2. heinäkuuta 2025 areenan uudeksi nimeksi julkistettiin Veikkaus Arena, epävirallisesti mutta oikeinkirjoituksen mukaisesti **Veikkaus-areena**.

## Historia
Jääkiekon SM-liigaseura Jokereiden omistaja Harry Harkimo oli haaveillut omasta jäähallista jo vuodesta 1994. Tuolloin seura pelasi Helsingin jäähallissa yhdessä HIFK:n kanssa, ja Harkimo koki, ettei Jokerien toiminnalla olisi jatkuvuutta, mikäli se jatkaisi samassa hallissa.

Samana vuonna 1994 Jääkiekkoliitto anoi Helsingin kaupungilta hallille tonttia ja pyysi Harkimoa hankkeen vetäjäksi. Tutkittuaan neljätoista eri sijoitusvaihtoehtoa Helsingin kaupunginvaltuusto hyväksyi 30. elokuuta 1995 asemakaavan, jossa uuden hallin sijainniksi määrättiin Keski-Pasilan Haarakallion alue. Hankkeen toteutumiseen vaikutti Suomen jääkiekkomaajoukkueen vuoden 1995 maailmanmestaruus.

Hanke kohtasi myös vastustusta. Esimerkiksi pääministeri Paavo Lipponen ilmoitti, ettei valtio maksa sen lupaamaa 20 miljoonan markan osuutta ennen kuin rahoitussuunnitelman yksityiskohdat tehdään tarkkaan selväksi. Useiden valitusten vuoksi hallin valmistuminen Suomessa järjestettäviin vuoden 1997 jääkiekon MM-kilpailuihin oli epävarmaa. Lopulta korkein hallinto-oikeus hylkäsi kaikki asemakaavasta tehdyt valitukset 1996. Hallin rakentaminen aloitettiin maaliskuussa 1996 ja se valmistui huhtikuussa 1997.

Areenan kustannukset nousivat lopulta 300 miljoonaan markkaan. Halli valmistui juuri ennen vuoden 1997 MM-kilpailuja. Se valmistui hyvin nopeasti, muun muassa siksi, että valtaosa tarvittavista betonielementeistä valmistettiin sillä uhalla, ettei niitä koskaan tarvittaisi. Muitakin riskejä otettiin.

Hallin ensimmäinen yleisötilaisuus oli 17. huhtikuuta 1997 järjestetty The Beach Boysin konsertti. Jääkiekossa areenan ensimmäisen SM-liigamaalin teki Jokerien Pasi Sormunen Tampereen Ilvestä vastaan.

Helsinki-hallille hankittiin uusi mediakuutio juuri ennen vuoden 2013 jääkiekon MM-kisoja. Uusi kuutio koostuu neljästä noin 27 neliömetrin LED-näytöstä, joiden yläreunassa on pelattavan ottelun tulospalvelu. Videokuvan lisäksi näytössä on sähköinen mainosbanneripaikka.

Tammikuussa 2014 Jokerit tiedotti, että Hartwall Areenan nimi on jatkossa Hartwall Arena. Hartwall Arenaa remontoitiin Jokereiden ensimmäistä KHL-kautta varten. Areenaan lisättiin NHL:stä tutut led-paneelit sekä Vancouver Canucksin kotihallista tutut kaukaloa kiertävät led-palkit. Hartwall Arenan sisätiloja remontoitiin myös kesän 2015 aikana.

Korona-aikana, vuoden 2021 keväästä syksyyn Hartwall Arena toimi kuuden kentän padelhallina, nimellä Billebeino Padel X Hartwall Arena.

### Ukrainan sodan vaikutukset toimintaan
Kun Ukrainan kriisi laajentui täysimittaiseksi sodaksi Venäjän vuoden 2022 hyökkäyksen myötä, hallilla pelannut Jokerit ilmoitti keskeyttävänsä KHL-kautensa sekä myöhemmin irtautui sarjasta kokonaan. Kriisin laajentumisen myötä Hartwall Arenasta suuren osan omistanut Gennadi Timtšenko asetettiin EU:n pakotelistalle. Toinen omistajista, Roman Rotenberg on Yhdysvaltojen asettamalla pakotelistalla. Pakotteiden takia myös muut tapahtumat hallissa lakkasivat ja halli oli käyttämättömänä kolme vuotta. Myös areenalla ravintolatoimintaa operoinut Restel ilmoitti aikeistaan lopettaa toiminta areenalla.

#### Nimenmuutos
Oy Hartwall Ab ilmoitti 2. maaliskuuta 2022 irtisanoneensa markkinointiyhteistyösopimuksen Helsinki Halli Oy:n kanssa. Sopimuksen irtisanomisen syynä oli Venäjän hyökkäys Ukrainaan. Hartwallin nimikyltit poistettiin areenan seinistä samana päivänä ja areenan uudeksi nimeksi tuli Helsinki-halli. Samana päivänä 2. maaliskuuta ilmoitettiin myös vuoden 2022 jääkiekon maailmanmestaruuskilpailujen alkulohkon otteluiden siirtyvän hallista pois, Helsingin jäähalliin.

#### Hallin ostaminen tai haltuunotto venäläisomistuksesta
Helsingin kaupunginhallitus päätti 28. maaliskuuta 2024 ryhtyä toimenpiteisiin hallin ostamiseksi kaupungin omistukseen, jotta siellä voitaisiin tulevaisuudessa järjestää taas tapahtumia.

Elokuun puolivälissä 2024 hallista katkaistiin kaukolämpö ja 2. syyskuuta myös sähkö maksamattomien laskujen vuoksi.

Helsingin kaupunginhallitus teki marraskuussa 2024 periaatepäätöksen Helsinki-hallia koskevan lunastuslupahakemuksen jättämisestä.

12. marraskuuta 2024 uutisoitiin, että Gennadi Timtšenkon sekä Rotenbergien hallitsema Arena Events on myynyt osuutensa halliyhtiöstä Trevian Kasvu LP Ky:lle, jonka pääsijoittaja on suomalainen Heikki Viitikko. Kauppa virallistettiin 17. helmikuuta 2025. Samalla Helsingin kaupunki ilmoitti luopuvansa suunnittelemistaan toimista, kuten lunastuksesta.

#### Uusien omistajien aika 2025–
Veikkaus Arenan ensimmäinen konsertti järjestettiin 9. lokakuuta 2025, kun siellä esiintyi Vesterinen Yhtyeineen. Muita vuoden 2025 esiintyjiä olivat Bob Dylan 16. lokakuuta, Roxette 9. marraskuuta, Zara Larsson 26. marraskuuta ja Ibe 12. joulukuuta. Vuoden 2026 tulevia esiintyjiä ovat Abreu 21. maaliskuuta, Scorpions 28. heinäkuuta ja Hector 5. joulukuuta.

## Perustietoa

Areenalla järjestetään urheilutapahtumien lisäksi myös konsertteja, oopperoita, tanssiesityksiä ja esimerkiksi tietokonefestivaaleja. Hallissa esitetään myös joka syksy Monster Jam -näytös ja Apassionata-näytös. Vuoden 2007 Eurovision laulukilpailu pidettiin myös siellä.

Amerikkalainen showpaini-yhdistys World Wrestling Entertainment, lyhyeltä nimeltään WWE, on vieraillut Helsinki Arenalla vuosina 2002, 2004 ja 2005.

Yleisökapasiteetti jääkiekko-otteluissa oli alun perin 13&nbsp;665, mutta nykyään uusien aitioiden myötä 13&nbsp;349. Jääkiekkokäytössä areenaa käytti KHL-liigaa pelannut Helsingin Jokerit sekä Suomen jääkiekkomaajoukkue. 

Harkimo on ollut mukana rakentamassa Helsingin areenan kaltaisia monitoimihalleja muuallekin Eurooppaan, esimerkiksi Saksaan toistaen Helsingin areenan konseptia. Pietarin uutta monitoimihallia, jossa järjestettiin vuoden 2000 jääkiekon maailmanmestaruuskilpailut, on luonnehdittu Helsingin areenan ”piraattikopioksi”, koska areena on samankokoinen, samannäköinen ja saman yhtiön rakentama (Skanska). Harkimolla tai Harkimon hallikonseptien taustahenkilöillä ei kuitenkaan ollut osuutta asiaan. 

Helsingin areenalla on Silver Star Cafe-ravintola, josta näkee pelikentälle.

## Esiintyjiä
Tähän on lueteltu hallissa konsertoineita artisteja (artisti- tai sukunimen mukaan aakkosjärjestyksessä). Luettelossa ei ole mukana usean artistin tapahtumien, kuten Elämä lapselle -hyväntekeväisyyskonserttien esiintyjiä.

*5 Seconds of Summer
*50 Cent
*Saara Aalto
*AC/DC
*Bryan Adams
*Aerosmith
*Anastacia
*Apulanta
*Avenged Sevenfold
*Backstreet Boys
*The Beach Boys
*Justin Bieber
*Black Label Society
*Black Sabbath
*Andrea Bocelli
*Bon Jovi
*Joe Bonamassa
*David Bowie
*Sarah Brightman
*Michael Bublé
*Cheek
*Cher
*Leonard Cohen
*Phil Collins
*Crosby, Stills & Nash
*The Cure
*Miley Cyrus
*Danny
*Lana Del Rey
*Depeche Mode
*Celine Dion
*Disturbed
*Plácido Domingo
*Jeff Dunham
*Bob Dylan
*Eagles
*Elastinen
*Eppu Normaali
*Evanescence
*Five Finger Death Punch
*John Fogerty
*Freedom Call
*The Game
*Genesis
*Ariana Grande
*Guns N' Roses
*Haloo Helsinki!
*Hector
*Sami Hedberg
*The Hellacopters
*Whitney Houston
*Billy Idol
*Enrique Iglesias
*Il Divo
*Imagine Dragons
*Iron Maiden
*Jean-Michel Jarre
*Elton John
*Tom Jones
*Judas Priest
*JVG
*Kaija Koo
*Tapani Kansa
*Kari Tapio
*Katri Helena
*Kent
*Kiss 
*Mark Knopfler
*Korn
*Lady Gaga
*Lamb of God
*Adam Lambert
*Leidit Lavalla
*Lenny Kravitz
*Jennifer Lopez
*Marilyn Manson
*Bruno Mars
*Ricky Martin
*Matti ja Teppo
*Paul McCartney
*Megadeth
*Mestarit
*Metallica
*George Michael
*Kylie Minogue
*Ennio Morricone
*Muse
*My Chemical Romance
*Mötley Crüe
*Nickelback
*Nightwish
*No Doubt
*Ozzy Osbourne
*P. Diddy
*Papa Roach
*Katy Perry
*Pirkka-Pekka Petelius
*Pink
*Placebo
*Popeda
*Prince
*The Prodigy
*The Pussycat Dolls
*Queen + Adam Lambert
*Rammstein
*Red Hot Chili Peppers
*R.E.M.
*Cliff Richard & The Shadows
*Rihanna
*Riverdance
*Robin
*Rush
*Sabaton
*Santana
*Scorpions
*Shakira
*Slipknot
*Smashing Pumpkins
*Snoop Dogg
*Soundgarden
*Britney Spears
*Spice Girls
*Gwen Stefani
*Sting
*Sunrise Avenue
*Swedish House Mafia
*Juha Tapio
*Tiktak
*Justin Timberlake 
*Tokio Hotel
*Tina Turner
*Shania Twain
*Lauri Tähkä
*Ultra Bra
*Vesterinen Yhtyeineen
*Vihdoinkin!
*Volbeat
*Roger Waters
*The Who
*Robbie Williams
*WWE
*Yes
*Neil Young
*Yö
*Hans Zimmer
*ZZ Top

Areenassa oteltiin Revenge of the Giant -nimellä tunnetun nyrkkeilyillan kamppailut 30. toukokuuta 2009.

## Kuvia

Tiedosto:Hartwall areena, Helsinki.JPG|Halli vuonna 2006.
Tiedosto:Hartwall Areena ESC 2007.jpg|Halli vuoden 2007 Euroviisujen aikaan.
Tiedosto:Hartwallareena inside.jpg|Halli sisältä vuonna 2007.
Tiedosto:Hartwall_Arena_2013-03-21_001.jpg|Halli ulkoa vuonna 2013.
Tiedosto:Jokerit-Kärpät toinen finaali 2007.jpg|Tunnelmaa jääkiekko-ottelussa. Kuva SM-liigan finaalista 2007.
Tiedosto:KISS in Helsinki 2008, P1010816.jpg|KISS konsertoi vuonna 2008.
Tiedosto:Britney Spears Hartwall Arena 2009.jpg|Britney Spearsin konsertti vuonna 2009.
Tiedosto:Jokerit vs. Dinamo.jpeg|2018
Tiedosto:Panorama Hartwall Sabaton.jpg|2019


## Lähteet
*

### Viitteet

## Kirjallisuutta
* Mennander, Ari (1997) *Hartwall Areena – Miten mahdottomasta tehtiin mahdollinen?*, Otava 1997 
* 
* Pentti Sainio, *Harkimoiden hattutemppu : Lastenklinikalta Hartwall Areenalle*, Pennmedia, 1999 

## Aiheesta muualla

* Helsinki Hallin verkkosivut 
*https://www.veikkausarena.fi